‏ט"ז בסיון תשע"ו

‏22 ביוני 2016

אל: חברי ועדת החוקה, חוק ומשפט

מאת: הייעוץ המשפטי לוועדה

**הצעת חוק חובת גילוי לגבי מי שנתמך על ידי ישות מדינית זרה (תיקון) (הגברת השקיפות לגבי נתמכים שעיקר מימונם מתרומות של ישויות מדיניות זרות), התשע"ו-2016 –**

**נוסח סופי לצורך הגשת הצעות לתיקונים (הסתייגויות) על ידי חברי הכנסת**

**להלן נוסח סופי לצורך הצבעות בוועדה, של הצעת החוק הממשלתית לאחר דין ודברים של יושב ראש הוועדה עם חברי כנסת וגורמים נוספים, ולרבות תיקונים שלהם הסכים משרד המשפטים בחמש הישיבות האחרונות**. בעקבות המגעים של יו"ר הוועדה שונו פרטים מסוימים בהצעה לעומת מה שהסתמן בישיבות. אלה עיקרי התיקונים בהצעת החוק:

1. בנוסח לא נכללות הוראות בדבר חובת ענידת תג זיהוי של נציג עמותה שמגיע לכנסת;
2. בנוסח לא נכללות הוראות בדבר חובת ציון העובדה שעיקר המימון הוא מישויות מדיניות זרות בכתבי טענות המוגשים בבית המשפט;
3. לא תהיה חובה של אמירה לפרוטוקול של נציג שמגיע לדיון בכנסת, אך תהיה חובה בעת שהנציג נרשם לדיון לעדכן בדבר היות הגוף שאותו הוא מייצג גוף נתמך במרבית תקציבו על ידי ישויות מדיניות זרות (ההסדר יבוצע באופן מנהלי בעת הרישום לדיון או בעדכון מנהל/ת הוועדה שיעדכנו מצדם את היו"ר); כמו כן, תיקבע חובת מענה של נציג עמותה לשאלת חבר הכנסת בישיבת הוועדה בעניין זה; מי שיפר את חובתו – יוכל היו"ר לא לתת לו את זכות הדיבור במסגרת סמכויותיו הרחבות בניהול הדיון;
4. תחילתו ותחולתו של החוק תהיינה פרוספקטיביות באופן מלא: החוק ייכנס לתוקף בינואר 2017 והוא יחול על תרומות שיתקבלו מיום זה ואילך.

כפי שצוין בדיונים הקודמים, החובות הנוספות שמעוגנות כרגע בהצעת החוק הן חובות דיווח לרשם העמותות על היות העמותה כזו שעיקר תקציבה מישויות מדיניות זרות, חובת פרסום של רשם העמותות ברשימה באתרו שתכלול את העמותות הנ"ל, וכן חובת ציון עובדה זו בפרסומים שונים של העמותה ובמכתבים שלה לנבחרי ציבור, או לעובדי ציבור. כשמדובר בדין וחשבון המפורסם על ידי העמותה לציבור, תהיה חובה גם לציין כי ניתן לראות את שמות הישויות המדיניות הזרות באתר האינטרנט של רשם העמותות. הסנקציות שיוטלו על הפרת חובות אלה של העמותות יהיו הטלת קנס כספי על עמותות (בעבירה פלילית של אחריות קפידה) והשתת עיצום כספי על חברות לתועלת הציבור.

בעניין החלת החוק על גורמים פרטיים זרים – הנוסח אינו כולל החלה כזו שכן הממשלה לא הסכימה להרחיב את הצעת החוק הממשלתית בכיוון הזה.

להלן הנוסח לצורך ניסוח הצעות לתיקון על ידי חברי הכנסת (הנוסח כפוף לתיקוני נסחית החוק):

חוק חובת גילוי לגבי מי שנתמך על ידי ישות מדינית זרה (תיקון), התשע"ו–2016

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| תיקון סעיף 1 | 1. | בחוק חובת גילוי לגבי מי שנתמך על ידי ישות מדינית זרה, התשע"א–2011‏[[1]](#footnote-1) (להלן – החוק העיקרי), בסעיף 1 – | | | | | | |
|  |  | (1) במקום ההגדרה ""חברת חוץ", "חברה לתועלת הציבור", "רשם ההקדשות"" יבוא: | | | | | | |
|  |  |  | ""דוח כספי" – דוח כספי שעל עמותה או חברה לתועלת הציבור להגיש לפי סעיף 36 לחוק העמותות או סעיף 345כד לחוק החברות, לפי העניין; | | | | | |
|  |  |  | "חברת חוץ", "חברה לתועלת הציבור", "רשם ההקדשות" – כהגדרתם בחוק החברות; | | | | | |
|  |  |  | "חוק החברות" – חוק החברות, התשנ"ט–1999‏[[2]](#footnote-2);"; | | | | | |
|  |  | (2) אחרי ההגדרה ""ישות מדינית זרה" ו"תרומה"" יבוא: | | | | | | |
|  |  |  | ""מועד הדיווח" – המועד להגשת הדוח הכספי לשנת הכספים האחרונה שלגביה נדרש להגיש דוח כספי לפי סעיף 36(ד) לחוק העמותות, או במועד מוקדם יותר שבו הגיש הנתמך לרשם הודעה בדבר עיקר מימונו לשנת הדיווח, שלא יקדם מיום 1 בינואר בשנת הגשת הדוח; | | | | | |
|  |  |  | "נבחר ציבור" – שר, סגן שר או חבר הכנסת;"; | | | | | |
|  |  | (3) אחרי ההגדרה "נתמך" יבוא: | | | | | | |
|  |  |  | ""עובד הציבור" – כהגדרתו בחוק שירות הציבור (מתנות), התש"ם–1979‏[[3]](#footnote-3)." | | | | | |
| תיקון סעיף 4 | 2. | בסעיף 4 לחוק העיקרי, אחרי "רבעוני" יבוא "ואת רשימת הנתמכים שהגישו דוח לפי סעיף 5א(א)", ובמקום "בסעיף 2" יבוא "בסעיפים 2 ו-5א(א)". | | | | | | |
| תיקון סעיף 5 | 3. | בסעיף 5(א) לחוק העיקרי, בסופו יבוא "ואם הוא נתמך שעיקר מימונו מתרומות מישויות מדיניות זרות כאמור בסעיף 5א(א) – יציין גם עובדה זו". | | | | | | |
| הוספת סעיף 5א | 4. | אחרי סעיף 5 לחוק העיקרי יבוא: | | | | | | |
|  |  | "נתמך שעיקר מימונו מתרומות של ישות מדינית זרה | | | 5א. | (א) נתמך שעיקר מקורות המימון שלו, בשנת הכספים האחרונה שלגביה נדרש להגיש דוח כספי, היה מתרומות שהתקבלו מישויות מדיניות זרות (בסעיף זה – נתמך שעיקר מימונו מתרומות מישויות מדיניות זרות), יציין עובדה זו בדוח בטופס מקוון שיקבע שר המשפטים שיוגש במועד הדיווח. | | |
|  |  |  |  |  |  | (ב) נתמך שעיקר מימונו מתרומות מישויות מדיניות זרות יציין את היותו נתמך כאמור, החל ממועד הדיווח לשנת הכספים האחרונה שלגביה נדרש להגיש דוח כספי לפי סעיף 36(ד) לחוק העמותות ועד למועד הדיווח שלגבי שנת הכספים שלאחר מכן, באופן בולט לעין, בכל אחד מאלה: | | |
|  |  |  |  |  |  |  | (1) פרסום שיש בו כדי לקדם את מטרותיו, המיועד והזמין לציבור, הנעשה על ידו בשלטי חוצות, וכן פרסום כאמור הנעשה על ידו בטלוויזיה, בעיתון, בעמוד בית שהוא מפעיל באתר אינטרנט או במסע פרסום שלו באינטרנט; בסעיף זה – | |
|  |  |  |  |  |  |  |  | "מסע פרסום" – פרסומים בנושא אחד שנעשו בהיקף ניכר או באופן מתמשך; |
|  |  |  |  |  |  |  |  | "שלטי חוצות" – כהגדרתם בסעיף 214א(ב) לחוק העונשין, התשל"ז–1977[[4]](#footnote-4); |
|  |  |  |  |  |  |  | (2) פנייה שלו לעובד הציבור או לנבחר ציבור במכתב, לרבות באמצעות דואר אלקטרוני, בעניינים הקשורים למילוי תפקידם; | |
|  |  |  |  |  |  |  | (3) דין וחשבון שהוא עורך ומפיץ לעיון הציבור. | |
|  |  |  |  |  |  | (ג) נתמך שעיקר מימונו מתרומות מישויות מדיניות זרות יציין בדין וחשבון כאמור בסעיף קטן (ב)(3), לצד ציון דבר היותו נתמך כאמור, כי שמות הישויות המדיניות הזרות שמהן קיבל את התרומות כאמור מפורטים באתר האינטרנט של הרשם. | | |
|  |  |  |  |  |  | (ד) נציג מטעמו של נתמך שעיקר מימונו מתרומות מישויות מדיניות זרות המשתתף באופן פעיל בישיבה של ועדה של הכנסת, יביא לידיעת יושב ראש הוועדה את עובדת היותו נציג של נתמך כאמור לפני הדיון, ואם לא היה באפשרותו לעשות כן – במהלכו; נשאל על ידי חבר הכנסת על עובדה זו במהלך הישיבה – ימסור את המידע. | | |
| תיקון חוק העמותות | 5. | בחוק העמותות, התש"ם–1980‏[[5]](#footnote-5) – | | | | | | |
|  |  | (1) בסעיף 64(א)(1), המילים "או על פי חוק חובת גילוי לגבי מי שנתמך על ידי ישות מדינית זרה, התשע"א–2011" – יימחקו; | | | | | | |
|  |  | (2) בסעיף 64א(א) – | | | | | | |
|  |  |  | (א) בפסקה (8), בסופה יבוא "(בסעיף קטן זה – חוק חובת גילוי)"; | | | | | |
|  |  |  | (ב) אחרי פסקה (8) יבוא: | | | | | |
|  |  |  |  | "(9) ציון היותה נתמך שעיקר מימונו מתרומות מישויות מדיניות זרות או ציון כי שמות הישויות המדיניות הזרות שמהן קיבל את התרומות כאמור מפורטים באתר האינטרנט של הרשם, לפי סעיפים 5א(א) עד (ג) לחוק חובת גילוי." | | | | |
| תיקון חוק החברות | 6. | בחוק החברות, התשנ"ט–1999‏[[6]](#footnote-6), בסעיף 354(ב1)(1)(ה), במקום "בסעיף 2" יבוא "בסעיפים 2 או 5א(א) עד (ג)". | | | | | | |
| תחילה ותחולה | 7. | תחילתו של חוק זה מיום ג' בטבת התשע"ז (1 בינואר 2017), והוא יחול על תרומות שהתקבלו ממועד זה ואילך. | | | | | | |

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

1. ס"ח התשע"א, עמ' 362. [↑](#footnote-ref-1)
2. ס"ח התשנ"ט, עמ' 189. [↑](#footnote-ref-2)
3. ס"ח התש"ם, עמ' 2. [↑](#footnote-ref-3)
4. ס"ח התשל"ז, עמ' 226. [↑](#footnote-ref-4)
5. ס"ח התש"ם, עמ' 210; התשע"ד, עמ' 675. [↑](#footnote-ref-5)
6. ס"ח התשנ"ט, עמ' 189; התשע"ו, עמ' 625. [↑](#footnote-ref-6)